تمبو (آن لائن) پیپلز پارٹی نصیرآباد ڈویژن نا صدر میر بلال خان عمرانی پارینے کہ کوروناوائرس اسہ دَینی ءُ ناجوڑی سے ہرانا مون ءِ توننگ کن کل ءِ اسیجائی اٹ کڑد ادا کروئی مریک۔ دا خیال آتا درشانی ءِ او صحافی تتون ہیت وگپ کرسا کرے۔او مستی پارے کہ شاریک اُراتے ٹی مریر و بے گرج آن بازار و گلی تے ٹی پیش تمپس‘ کورونا وائرس نا توننگ کن ہلہلہ ئی گام گیج کننگ ناگرج ءِ‘ دا وخت آ سیاست کننگ نا اف بلکہ کورونا ءِ توننگ ناءِ‘ بلوچستان حکومت ہمو علاقہ غاتے ٹی قرنطینہ جوڑ کَپ ہراڑے گرج اف‘ کارندہ و رضاکار آک الس اٹ کورونا آن بچنگ کن شعور ودی کیر‘ ساڑی حالیت آتے ٹی قومی یکجہتی،سیوت و اسٹ ایلو تون کمک کننگ آن الس ءِ فائدہ مریک‘ اوپارے کہ الس نا ہم زمواری ءِ کہ او حکومت ناکنڈآن جاری کروک رکھی گام گیج آتیا عمل کے۔
